Broj: 711-I-2452-P-546/22-03-21

Zagreb, 09. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Sare Grašić, odvjetničke vježbenice kod odvjetnika Lovre Zovka, za davanjem očitovanja Povjerenstva,** na 196. sjednici održanoj dana 09. prosinca 2022.g. daje sljedeće

**OČITOVANJE**

1. **Nije suprotno odredbama ZSSI-a da ZAGREBAČKA BANKA d.d., u kojoj je obveznica Klaudia Barčot prije stupanja na dužnost članice Uprave trgovačkog društva SANITAT DUBROVNIK d.o.o. bila zaposlena, dostavi ponudu na Javni poziv** **za prikupljanje ponuda za kredit koji provodi navedeno društvu te da istu ponudu stručno povjerenstvo razmatra na jednak način kao i ostale pristigle ponude.**
2. **Temeljem odredbe članka 9. ZSSI-a, ukoliko ZAGREBAČKA BANKA d.d. podnese prijavu po Javnom pozivu iz točke I. izreke, obveznica Klaudia Barčot, članica Uprave trgovačkog društva SANITAT DUBROVNIK d.o.o., dužna je izuzeti se od svakog, pa i posrednog oblika sudjelovanja u provedbi istog, a posebice od donošenja odluke o izboru ponude i potpisivanja ugovora o financiranju s odabranim ponuditeljem te za poduzimanje radnji ovlastiti drugu osobu, kao i stručnom povjerenstvu koje provodi postupak ocjenjivanja ponuda te Skupštini ili Nadzornom odboru društva u kojem obnaša dužnost** **deklarirati okolnost da je navedena poslovna banka bila njezin poslodavac u posljednje dvije godine prije stupanja na dužnost, odnosno o tome obvijestiti javnost objavom na službenoj mrežnoj stranici istog društva.**

Obrazloženje

Sara Grašić, odvjetnička vježbenica kod odvjetnika Lovre Zovka, podnijela je zahtjev za očitovanjem koji je u knjigama ulazne pošte zaprimljen 2. prosinca 2022. pod brojem: 711-U-9071-P-546/22-01-5, povodom kojeg se vodi predmet broj P-546/22.

Podnositeljica u zahtjevu navodi kako je njihova stranka trgovačko društvo SANITAT DUBROVNIK d.o.o., Dubrovnik, Marka Marojice 5, OIB: 99080716453, u vlasništvu jedinica lokalne samouprave, te da je osoba ovlaštena za zastupanje istog članica Uprave Klaudia Barčot.

Nadalje, podnositeljica se poziva na odredbu članka 9. ZSSI-a te ističe kako je dana 25.01.2022. godine društvo SANITAT DUBROVNIK d.o.o. raspisalo Javni poziv za prikupljanje ponuda za nabavu kredita za financiranje projekta Rekonstrukcije tržnice Gruž u Dubrovniku u iznosu od 2.500.000,00 EUR, odnosno za financiranje projekta Rekonstrukcije tržnice Gruž u Dubrovniku u iznosu od 18.500.000,00 HRK. Na poziv za dostavu ponuda u valuti HRK prijavilo se 5 poslovnih banaka, dok su se na javni poziv za prikupljanje ponuda u valuti EUR prijavile 4 poslovne banke. Stručno tročlano povjerenstvo pregledalo je i ocijenilo dostavljene ponude za obje valute, iste rangiralo po zadanim kriterijima te dana 02.03.2022. dalo prijedlog Upravi društva za donošenje Odluke o odabiru najpovoljnije ponude, s obrazloženjem.

Navodi se da je najpovoljnijom ponudom za obje valute ocjenjena ponuda trgovačkog društva ZAGREBAČKA BANKA d.d. koja je ujedno bila poslodavac obveznice do 15. srpnja 2021. godine, s obzirom da je navedena od 01.04.2019. godine bila u istoj poslovnoj banci zaposlena na poziciji bankara za trezorsko poslovanje/obiteljski bankar. Također se navodi da je 03. ožujka 2022. donesena Odluka o odabiru najpovoljnije ponude ponuditelja ZAGREBAČKE BANKE d.d. koju je donijela i potpisala obveznica Klaudia Barčot, kao osoba ovlaštena za zastupanje društva SANITAT DUBROVNIK d.o.o., s obzirom da u društvu nema druge osobe ovlaštene za zastupanje i donošenje odluka.

Iznosi se da je obveznica na edukaciji Povjerenstva u svibnju 2022. saznala da je u ovom slučaju bila u potencijalnom sukobu interesa te je e-mailom od 20. svibnja 2022. od Povjerenstva zatražila mišljenje i preporuku za daljnje postupanje, te da odgovor nije zaprimljen do dana traženja očitovanja.

Podnositeljica napominje kako na opisani način nije postupljeno protivno javnom interesu, jer je odabrana najpovoljnija ponuda, niti je bilo kakav privatan interes utjecao na odabir, s obzirom da je cjelokupna natječajna dokumentacija pregledana i ocijenjena od strane tročlanog stručnog povjerenstva, odnosno da je obveznica potpisala odluku temeljem njihova prijedloga, kao i da ugovor o kreditu nije sklopljen.

Podnositeljica ističe kako obzirom na protek vremena i trajanje postupka javne nabave za navedene radove, trgovačko društvo SANITAT DUBROVNIK d.o.o. ponovo planira uputiti javni poziv za prikupljanje ponuda za kredit, slijedom čega se traži mišljenje može li isto društvo, odnosno stručno povjerenstvo uopće uputiti poziv na koji se može javiti i ZAGREBAČKA BANKA d.d., a ukoliko ZAGREBAČKA BANKA d.d. dostavi ponudu temeljem javnog poziva, smije li stručno povjerenstvo uopće razmatrati ponudu, te ako se nakon razmatranja utvrdi da je ponuda ZAGREBAČKE BANKE d.d. najpovoljnija za društvo, tko je ovlašten potpisati odluku o odabiru te sklopiti ugovor o financiranju, obzirom da je jedina odgovorna osoba društva obveznica Klaudia Barčot, koja bi se trebala izuzeti iz sklapanja takvih poslova.

Podnositeljica dodatno napominje kako Zakon o trgovačkim društvima (NN 111/1993, 34/1999, 121/1999, 52/2000, 118/2003, 107/2007, 146/2008, 137/2009, 111/2012, 125/2011, 68/2013, 110/2015, 40/2019, 34/2022, dalje: ZTD) svojim kogentnim odredbama propisuje da uprava vodi poslove društva i da se vođenje poslova društva ne može prenijeti na nadzorni odbor.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. točkom 40. ZSSI-a propisano je da predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici navedenog Zakona.

Uvidom u sudski registar Trgovačkog suda u Dubrovniku utvrđeno je da su suosnivači trgovačkog društva SANITAT DUBROVNIK d.o.o. Grad Dubrovnik, Općina Dubrovačko primorje, Općina Janjina, Općina Konavle, Općina Ston, Općina Trpanj, Općina Župa Dubrovačka i Općina Orebić. Uvidom u Registar obveznika kojeg ustrojava i vodi Povjerenstvo utvrđeno je da je Klaudia Barčot od 15. prosinca 2021. godine članica Uprave trgovačkog društva SANITAT DUBROVNIK d.o.o., stoga je dužna pridržavati se odredbi ZSSI-a.

Člankom 9. stavcima 1. i 2. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Obveznica ne bi smjela poduzimati radnje u provedbi Javnog poziva za prikupljanje ponuda za kredit, nakon saznanja da se predmetna banka prijavila na navedeni Javni poziv, dok ista banka ne može biti isključena od mogućnosti javljanja na Javni poziv i time stavljena u nepovoljan položaj u odnosu na druge poslovne subjekte samo zbog okolnosti da je bivša zaposlenica banke trenutno članica uprave navedenog trgovačkog društva koje raspisuje Javni poziv.

Obveznica se u situaciji podnošenja prijave na predmetni Javni poziv koju bi podnijela ZAGREBAČKA BANKA d.d., kao njezin bivši poslodavac tijekom razdoblja od dvije godine prije stupanja na dužnost članice Uprave društva SANITAT DUBROVNIK d.o.o. nalazi u potencijalnom sukobu interesa kojim je dužna pravilno upravljati, sukladno odredbi članak 9. ZSSI-a, jer se ista poslovna banka s njom temeljem ove okolnosti smatra povezanom osobom.

Nije suprotno odredbama ZSSI-a da trgovačko društvo SANITAT DUBROVNIK d.o.o., uputi Javni poziv za prikupljanje ponuda, na koji se može javiti i ZAGREBAČKA BANKA d.d., kao ponuditelj, koju ponudu stručno povjerenstvo može razmatrati na jednak način kao i ostale pristigle ponude, dok je temeljem članka 9. ZSSI-a obveznica Klaudia Barčot dužna izuzeti se od svakog, pa i posrednog oblika sudjelovanja u provedbi Javnog poziv za prikupljanje ponuda za kredit, a posebice od donošenja odluke o izboru ponude, te od potpisivanja ugovora o financiranju s odabranim ponuditeljem.

Primjenom instituta izuzimanja u opisanoj situaciji otklanja se svaka sumnja da je obveznica koristila dužnost članice Uprave navedenog trgovačkog društva u cilju postizanja probitka povezane osobe. Za obavljanje navedenih poslova potrebno je ovlastiti drugog člana uprave ili zamjenika (drugog zaposlenika društva) sukladno pozitivnim propisima i internima aktima društva.

Također, obveznica je dužna stručnom povjerenstvu koje provodi postupak povodom Javnog poziva za nabavu kredita, te Skupštini ili Nadzornom odboru društva u kojem obnaša dužnost, deklarirati da je ZAGREBAČKA BANKA d.d., kao poslodavac kod kojeg je bila u radnom odnosu u posljednje dvije godine prije stupanja na dužnost, podnio prijavu povodom Javnog poziva, ukoliko do toga dođe. Istu okolnost obveznica je dužna objaviti i na službenoj mrežnoj stranici trgovačkog društva SANITAT DUBROVNIK d.o.o. u kojem obnaša dužnost.

Na taj način skreće se pozornost članovima navedenog povjerenstva, organima društva koji nadziru rad uprave i zainteresiranoj javnosti na potrebu kontrole provedbe predmetnog javnog natječaja te, ukoliko ugovor bude sklopljen, na potrebu provođenja nadzora nad njegovim izvršavanjem.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem mail adrese
2. Objava na internetskoj stranici Povjerenstva
3. Pismohrana